TRAFFIG FFYRDD, CYMRU Rhagarweiniol Enwi, cychwyn a chymhwyso 1 1 Enw'r Rheoliadau hyn yw Rheoliadau Cyrsiau Adsefydlu (Troseddau Yfed Perthnasol) (Cymru) 2013. 2 Mae rheoliadau 1 i 4, 7(1) a (4)(a), a rheoliad 12 i'r graddau y mae'n ymwneud â rheoliad 3,yn dod i rym ar 15 Mawrth 2013. 3 Mae pob rheoliad arall, a rheoliad 12 at bob diben sy'n weddill, yn dod i rym ar 24 Mehefin 2013. 4 Mae'r Rheoliadau hyn yn gymwys o ran Cymru. Dehongli 2 Yn y Rheoliadau hyn— ystyr “y cwrs” (“ the course ”) yw cwrs at ddibenion adran 34A o'r Ddeddf mewn perthynas â chollfarnu person am drosedd yfed perthnasol; ystyr “y Ddeddf” (“ the Act ”) yw Deddf Troseddwyr Traffig Ffyrdd 1988. Cymeradwyo cyrsiau Ceisiadau am gymeradwyaeth 3 1 Rhaid i gais am gymeradwyaeth ar gyfer cwrs fod yn ysgrifenedig, a rhaid ei gyflwyno ynghyd â pha bynnag wybodaeth y gofynnir amdani yn rhesymol gan Weinidogion Cymru. 2 Caiff Gweinidogion Cymru wrthod ystyried cais os yw'r ceisydd yn methu â chydymffurfio â gofynion paragraff (1). Gweinidogion Cymru 4 1 Rhaid i Weinidogion Cymru roi penderfyniad ysgrifenedig ar bob cais am gymeradwyaeth. 2 Pan fo Gweinidogion Cymru yn penderfynu gwrthod rhoi cymeradwyaeth ar gyfer cwrs neu'n rhoi cymeradwyaeth yn ddarostyngedig i amod, rhaid rhoi'r rhesymau dros y gwrthodiad neu dros osod yr amod, ynghyd â'r penderfyniad. Ffioedd 5 1 Os yw Gweinidogion Cymru yn rhoi cymeradwyaeth ar gyfer cwrs, bydd ffi (“ffi cwblhau cwrs”) a gyfrifir yn unol â pharagraff (2) yn daladwy gan ddarparwr y cwrs i Weinidogion Cymru yn unol â pharagraff (3), ac os na thelir y ffi, bydd y ffi yn adenilladwy ar unwaith fel dyled sifil. 2 Y ffi cwblhau cwrs yw swm sy'n hafal i £7 am bob troseddwr perthnasol. 3 Bydd y ffi cwblhau cwrs yn daladwy ar bob diwrnod perthnasol tra bo'r cwrs yn gymeradwy, ac os peidia'r cwrs â bod yn gymeradwy, bydd y ffi'n daladwy ar neu cyn y pedwerydd diwrnod ar ddeg ar ôl terfynu'r gymeradwyaeth. 4 At ddibenion y rheoliad hwn— a ystyr “diwrnod perthnasol” (“ relevant day ”) yw'r diwrnod sy'n digwydd ar bob un o'r dyddiadau, 14 Ionawr, 14 Ebrill, 14 Gorffennaf a 14 Hydref mewn unrhyw flwyddyn benodol; b ystyr “troseddwr perthnasol” (“ relevant offender ”), mewn perthynas â chwrs cymeradwy, yw person sydd wedi cwblhau'r cwrs hwnnw yn ystod y cyfnod perthnasol; ac c ystyr “cyfnod perthnasol” (“ relevant period ”) yw'r cyfnod o dri mis sy'n diweddu ar 31 Mawrth, 30 Mehefin, 30 Medi neu 31 Rhagfyr, ac sy'n digwydd yn union o flaen y diwrnod perthnasol. Tynnu cymeradwyaeth yn ôl 6 1 Caiff Gweinidogion Cymru dynnu yn ôl eu cymeradwyaeth ar gyfer cwrs os bodlonir hwy fod darparwr y cwrs— a wedi methu â bodloni amod a osodwyd ar y gymeradwyaeth i'r cwrs; b wedi anwybyddu canllawiau a roddwyd o dan adran 34C(1) o'r Ddeddf; neu c wedi peidio â bod yn berson priodol i ddarparu'r cwrs neu wedi peidio â gweinyddu'r ddarpariaeth o'r cwrs yn effeithlon neu'n effeithiol. 2 Os oes bwriad gan Weinidogion Cymru i dynnu'n ôl eu cymeradwyaeth ar gyfer cwrs, rhaid iddynt roi hysbysiad ysgrifenedig o'u bwriad i ddarparwr y cwrs, gan ddatgan— a y rhesymau dros eu bwriad; a b bod hawl gan ddarparwr y cwrs i wneud sylwadau ynglŷn â'r bwriad. 3 Pan fo Gweinidogion Cymru yn rhoi hysbysiad i ddarparwr y cwrs o dan baragraff (2)— a caiff y person hwnnw, ddim hwyrach na'r cyfnod o 28 diwrnod sy'n cychwyn gyda'r diwrnod y rhoddwyd yr hysbysiad o dan baragraff (2), gyflwyno sylwadau ysgrifenedig i Weinidogion Cymru ynglŷn â'u bwriad; b rhaid i Weinidogion Cymru beidio â phenderfynu a fyddant yn tynnu'r gymeradwyaeth yn ôl ai peidio tan ar ôl i'r cyfnod y cyfeirir ato yn is-baragraff (a) ddod i ben; ac c os gwneir unrhyw sylwadau o'r fath o fewn y cyfnod y cyfeirir ato yn is-baragraff (a) rhaid i Weinidogion Cymru gymryd y sylwadau hynny i ystyriaeth cyn penderfynu a fyddant yn tynnu'r gymeradwyaeth yn ôl ai peidio. 4 Rhaid i Weinidogion Cymru, wrth wneud penderfyniad i dynnu'n ôl y gymeradwyaeth ar gyfer cwrs, roi hysbysiad ysgrifenedig i ddarparwr y cwrs, a rhaid i'r hysbysiad hwnnw ddatgan— a y dyddiad y bydd tynnu'n ôl y gymeradwyaeth yn cael effaith, sef ddim llai na 14 diwrnod ar ôl y dyddiad y rhoddir yr hysbysiad, yn ddarostyngedig i reoliad 7(3); b y rhesymau dros y penderfyniad i dynnu'n ôl y gymeradwyaeth; ac c bod hawl gan ddarparwr y cwrs i apelio i Dribiwnlys yr Haen Gyntaf o dan reoliad 7(2)(a). 5 Nid yw paragraffau (2) i (4) yn gymwys os yw Gweinidogion Cymru— a wedi eu bodloni, oherwydd camymddygiad difrifol gan ddarparwr y cwrs neu gan berson sy'n gweithredu ar ran, neu o dan gyfarwyddyd, darparwr y cwrs, bod rhaid tynnu'r gymeradwyaeth yn ôl ar unwaith; a b yn cyflwyno hysbysiad ysgrifenedig i'r perwyl hwnnw i ddarparwr y cwrs, gan ddatgan— i natur y camymddygiad; a ii hawl darparwr y cwrs i— aa apelio i Dribiwnlys yr Haen Gyntaf o dan reoliad 7(2)(b); a bb gwneud cais i'r Tribiwnlys hwnnw am adfer y gymeradwyaeth. 6 Ceir rhoi hysbysiad o dan baragraff (2), (4) neu (5)(b) drwy ei ddanfon at ddarparwr y cwrs, ei adael yn y cyfeiriad olaf sy'n hysbys ar gyfer darparwr y cwrs, neu ei anfon drwy'r post at ddarparwr y cwrs. Apelau 7 1 Pan fo person wedi gwneud cais am gymeradwyaeth ar gyfer cwrs, a'r cais hwnnw— a wedi ei wrthod, neu b wedi ei gymeradwyo yn ddarostyngedig i amodau, caiff y person hwnnw apelio i Dribiwnlys yr Haen Gyntaf yn erbyn penderfyniad Gweinidogion Cymru. 2 Caiff darparwr y cwrs apelio i Dribiwnlys yr Haen Gyntaf yn erbyn penderfyniad Gweinidogion Cymru pan fo hysbysiad sy'n tynnu'n ôl y gymeradwyaeth ar gyfer cwrs wedi ei gyflwyno o dan— a rheoliad 6(4); neu b rheoliad 6(5)(b). 3 Os gwneir apêl o dan baragraff (2)(a) o fewn 14 diwrnod ar ôl y dyddiad y rhoddwyd hysbysiad o dan reoliad 6(4), bydd yr hysbysiad o dynnu'r gymeradwyaeth yn ôl yn cael ei atal hyd nes gwneir penderfyniad ar y mater gan Dribiwnlys yr Haen Gyntaf. 4 Yn yr apêl, caiff Tribiwnlys yr Haen Gyntaf wneud y cyfryw orchymyn yr ystyria'n briodol— a os gwnaed yr apêl o dan baragraff (1), gan ganiatáu'r cais (yn ddarostyngedig i amodau neu hebddynt) neu ei wrthod, neu b os gwnaed yr apêl o dan baragraff (2), gan dynnu'r gymeradwyaeth yn ôl, neu adfer neu barhau'r gymeradwyaeth (yn ddarostyngedig i amodau neu hebddynt). Cynnal cyrsiau Ffioedd am gyrsiau 8 1 Isafswm y ffi y caiff darparwr cwrs ei gwneud yn ofynnol bod person yn ei thalu am fod yn bresennol ar gwrs yw £150. Uchafswm y ffi y caiff darparwr cwrs ei gwneud yn ofynnol bod person yn ei thalu am fod yn bresennol ar gwrs yw £250. 2 Caiff darparwr cwrs godi'r ffi presenoldeb naill ai ymlaen llaw neu mewn rhandaliadau. 3 Rhaid i'r ffi presenoldeb gael ei thalu'n llawn cyn i'r person sy'n dilyn y cwrs ei gwblhau. Monitro cyrsiau a darparwyr cyrsiau 9 1 Rhaid i ddarparwr cwrs, os gofynnir iddo gan Weinidogion Cymru, ddarparu i Weinidogion Cymru— a pa bynnag wybodaeth ynghylch trefniadau gweinyddol darparwr y cwrs ac ynghylch cynnal y cyrsiau, y gofynnir amdani yn rhesymol gan Weinidogion Cymru, ym mha bynnag fodd a fynnir yn rhesymol gan Weinidogion Cymru; a b cofnodion neu ddogfennau eraill (ym mha bynnag ffurf y'u cedwir) a gedwir at y dibenion o gydymffurfio ag adrannau 34A i 34C o'r Ddeddf ac â'r Rheoliadau hyn. 2 Rhaid i'r wybodaeth neu'r dogfennau (yn ôl fel y digwydd) y gofynnir amdanynt o dan baragraff (1) gael eu darparu gan ddarparwr y cwrs o fewn pa bynnag derfyn amser a bennir yn rhesymol gan Weinidogion Cymru, neu, os na phennir terfyn amser, cyn gynted ag y bo'n rhesymol bosibl. Cwblhau cwrs 10 Y dystysgrif y cyfeirir ati yn adran 34B(1) o'r Ddeddf yw tystysgrif yn y ffurf a osodir yn Atodlen 1. 11 Mae hysbysiad o dan adran 34B(5) o'r Ddeddf— a yn hysbysiad yn y ffurf a osodir yn Atodlen 2; a b i'w drin fel pe bai wedi ei roi i berson os— i cyfeiriwyd yr hysbysiad at y person hwnnw yn y cyfeiriad olaf sy'n hysbys ar ei gyfer, ii anfonwyd yr hysbysiad drwy'r post i'r cyfeiriad hwnnw, a iii ardystiwyd ei bostio felly gan y cludydd, hyd yn oed os dychwelir yr hysbysiad fel eitem nas danfonwyd, neu nas derbyniwyd gan y person hwnnw am unrhyw reswm arall. Cyhoeddi gwybodaeth Gwybodaeth am gyrsiau a darparwyr cyrsiau 12 Caiff Gweinidogion Cymru gyhoeddi gwybodaeth a ddaeth i feddiant Gweinidogion Cymru fel yr awdurdod cenedlaethol priodol, am ddarparwyr y cyrsiau, neu am gynnwys neu gost y cyrsiau, neu'r dulliau o gynnal y cyrsiau, boed hynny o dan reoliad 3 neu 9 neu rywfodd arall. Carl Sargeant Y Gweinidog Llywodraeth Leol a Chymunedau, un o Weinidogion Cymru 19 Chwefror 2013